ក្រុង​ហ្វ៊ីឡាដែលហ្វៀ​ បង្ហូត​ទង់​ជាតិ​ខ្មែរ​លើក​ដំបូង
សហគមន៍​ខ្មែរ​ក្រុង​នេះ ​កើត​ពី​ជន​ភៀសខ្លួន​​​កាល​ពី​៣០​ឆ្នាំ​មុន​ ហើយ​បច្ចុប្បន្ន​នេះ​មាន​ចំនួន​ជាង​២០.០០០​នាក់។
សាលាក្រុងហ្វ៊ីឡាដែលហ្វៀ (Philadelphia) រដ្ឋ ភែនស៊ីលវ៉ានៀ (Pennsylvania) បានបង្ហូតទង់ជាតិកម្ពុជាឡើងជាផ្លូវការនៅកណ្តាលទីក្រុងនៃដើមកំណើតសេរីភាពរបស់សហរដ្ឋអាមេរិក។ នេះជាជោគជ័យមួយរបស់សហគមន៍ខ្មែរ ហើយពួកគេបានស្នើសុំឱ្យមានឯកភាពជាតិមួយ។ ទង់ជាតិប្រាសាទកំពូលបី ដែលជាទង់ជាតិនៃព្រះរាជាណាចក្រកម្ពុជាត្រូវបានបង្ហូតឡើងនៅទីក្រុងហ្វ៊ីឡាដែលហ្វៀ កាលពីថ្ងៃសុក្រ ដែលជាសញ្ញាបង្ហាញនូវការទទួលស្គាល់ជាផ្លូវការនូវវត្តមានរបស់សហគមន៍ខ្មែរនៅ ក្នុងទឹកដីនៃដើមកំណើតសេរីភាពរបស់អាមេរិក។ ក្នុងពិធីនោះ ក៏មានការបង្ហូតឡើងនូវទង់ជាតិប្រទេសចំនួន១៨ផ្សេងទៀតផងដែរ ដែលមានដូចជា ទង់ជាតិនៃប្រទេសឥណ្ឌូនេស៊ី ណេប៉ាល់ និងបង់ក្លាដេសជាដើម។ ក្រោយពីបានហៅឈ្មោះប្រទេសនីមួយៗចប់ លោក ម៉ៃឃើល នុធ័រ (Michael Nutter) អភិបាលក្រុង ហ្វ៊ីឡាដែលហ្វៀ បានប្រកាសជាផ្លូវការឱ្យទទួលស្គាល់វត្តមានសហគមន៍ទាំងនេះនៅក្នុងទីក្រុងរបស់លោក។ លោកបន្តថា៖ «សូមមេត្តាទទួលស្គាល់បណ្តាប្រទេសដ៏អស្ចារ្យទាំងនេះ។ នេះគឺជាអ្វីដែលជាគុណតម្លៃរបស់អាមេរិក»។ លោកអភិបាលក្រុងក៏បានប្រាប់អ្នកកាសែតនាពេលក្រោយមកទៀតថា៖ «ទីក្រុងហ្វ៊ីឡាដែលហ្វៀ សូមស្វាគមន៍។ សូមស្វាគមន៍មកកាន់សហរដ្ឋអាមេរិក។ ទីក្រុងហ្វ៊ីឡាដែលហ្វៀ គឺជាទីកន្លែងដែលមានភាពរាក់ទាក់ចំពោះជនអន្តោប្រវេសន៍ជាច្រើន។ យើងជឿជាក់លើសេរីភាព។ យើងចង់ឱ្យមនុស្សគ្រប់គ្នា មានអារម្មណ៍ថាយើងស្វាគមពួកគេនៅ ទីនេះ ហើយថ្ងៃនេះគឺជាផ្នែកមួយនៃការផ្សព្វផ្សាយរបស់យើងនិងការសម្តែងឱ្យដឹងថាមនុស្សគ្រប់គ្នាត្រូវតែមានអារម្មណ៍កក់ក្តៅនៅទីនេះ»។ ជនភៀសខ្លួនខ្មែរបានមកនៅទីក្រុងហ្វ៊ីឡាដែលហ្វៀ ប្រហែលជា៣០ឆ្នាំមកហើយ និងបានបង្កើតជាសហគមន៍របស់គេដែលពេលនេះមានសមាជិកចំនួនប្រហែលជាងពីរម៉ឺននាក់។ ក្រោយពីពិធីប្រកាសទទួលស្គាល់ជាផ្លូវការនេះ តំណាងសហគមន៍ខ្មែរបានធ្វើពិធីបែបព្រះពុទ្ធសាសនានៅ ពីក្រោមទង់ជាតិខ្មែរដែលបានដាក់បង្ហូតនៅ ជិតរង្វង់មូលឡូហ្កាន (Logan) ជិតសួន ប៊ែនចាមិន ហ្វ្រ៊ែងគ្លីន ផាកវ៉េ (Benjamin Franklin Parkway)។ ព្រះតេជគុណ រ័ត្ន មុន្នី ចៅអធិការវត្តព្រះពុទ្ធរង្សី និងជាអ្នកដឹកនាំសហគមន៍បានមានសង្ឃដីការថា៖ «ជោគជ័យនៅថ្ងៃនេះគឺ បានមកដោយសារញាតិញោម ដោយសារខ្មែរយើងទាំងអស់គ្នា។ បើអញ្ចឹងសូមញាតិញោម ពុទ្ធិបរិស័ទទាំងអស់គ្នាអបអរសាទរអនុមោទនានូវទង់របស់ខ្មែរយើងដែលបានជោគជ័យនៅថ្ងៃនេះ។ ជយោ ខ្មែរ! ជយោ ព្រះពុទ្ធសាសនា! ជយោ ខ្មែរនៅ ហ្វ៊ីឡាដែលហ្វៀ!» ប្រជាពលរដ្ឋដែលចូលរួមបានបង្ហាញនូវទឹកមុខសប្បាយរីករាយបើទោះបីជាត្រូវឈរក្រោមអាកាសធាតុដ៏ត្រជាក់កម្រិត៥អង្សារសេក៏ដោយ។ លោក ត្រៃ ហ៊ល ប្រជាពលរដ្ឋខ្មែរអាមេរិក ដែលបានមករស់នៅ ទីក្រុងហ្វ៊ីឡាដែលហ្វៀ តាំងពីឆ្នាំ១៩៨០ បានបញ្ជាក់ប្រាប់វីអូអេសំឡេងសហរដ្ឋអាមេរិកថា៖ «ខ្ញុំឃើញថា បងប្អូនខ្មែរយើងទាំងអស់ ទាំងសហគមន៍ខ្មែរដែលបានទាមទារ ជាពិសេសទីក្រុង ហ្វ៊ីឡាដែលហ្វៀ យើងនេះ និងលើកទង់ជាតិខ្មែរយើង។ យើងខ្ញុំទាំងអស់គ្នា គឺសប្បាយរីករាយជាទីបំផុត ដែលមិនដែលមាននៅក្នុងទីនេះ រយៈពេល៣០ឆ្នាំកន្លងមកនេះ។ ដូច្នេះខ្ញុំមិនមានអ្វីក្រៅពីការរំភើបញាប់ញ័ររីករាយដែលបានឃើញទង់ជ័យនេះលើកឡើងជាទីមួយនៅហ្វ៊ីឡាដែលហ្វៀ»។ រីឯលោក លាង គឹមឆាយ វិញឆ្លើយបន្ទរថា៖ «ថ្ងៃនេះខ្ញុំមានអារម្មណ៍សប្បាយដែលបានឃើញទង់ជាតិខ្មែរយើងនៅ ទីក្រុងហ្វ៊ីឡាដែលហ្វៀ រដ្ឋ ភែនស៊ីលវ៉ានៀ នេះ។ វាមានន័យថា រដ្ឋាភិបាលគេទទួលស្គាល់ជាផ្លូវការនូវពលរដ្ឋខ្មែរយើងនៅ រដ្ឋភែនស៊ីលវ៉ានៀ នេះ»។ នេះគឺជាលើកទីមួយហើយដែលទង់ជាតិខ្មែរត្រូវបានបង្ហូតឡើងក្នុងទីក្រុងហ្វ៊ីឡាដែលហ្វៀ។ នេះបើតាមការបញ្ជាក់របស់លោក ហែម ហេង ឯកអគ្គរាជទូតខ្មែរប្រចាំសហរដ្ឋអាមេរិក ដែលបានចូលរួមក្នុងពិធីនោះ។ លោក ហែម ហេង ក៏បានកោតសរសើរ ចំពោះសហគមន៍ខ្មែរដែលបានតស៊ូទាមទារឱ្យរដ្ឋាភិបាលអាមេរិកទទួលស្គាល់ជាផ្លូវការនេះ ដោយថ្លែងថា៖ «នេះជាមោទនភាពរបស់ខ្មែរយើង។ ខ្មែរក្នុងស្រុកក៏ដូចជាខ្មែរក្រៅស្រុក ជាមោទនភាពទាំងអស់គ្នា ហើយខ្ញុំសូមកោតសរសើរអស់ពីដួងចិត្តចំពោះបងប្អូនដែលបានខិតខំតស៊ូ ក្នុងរយៈពេល៣០ឆ្នាំនេះ ដើម្បីឱ្យបានទង់ជ័យ (ជាតិ) យើងហូតអណ្តែតនៅលើអាកាសនៅថ្ងៃនេះហើយ យើងឃើញថា ទង់ជាតិយើងមានតែមួយទេ។ ដូច្នេះយើងនៅទីនេះសូមឱ្យរួបរួមគ្នាកុំឱ្យបែកបាក់គ្នា។ យើងនៅក្រៅប្រទេស យើងត្រូវនៅដំបូលតែមួយ»។ កាលពីចុងខែកញ្ញាកន្លងមក កម្ពុជាបានសម្ពោធបើកស្ថានកុងស៊ុលកិត្តិយសមួយនៅ ទីក្រុង ហ្វ៊ីឡាដែលហ្វៀ នេះដើម្បីបម្រើដល់សហគមន៍ខ្មែរនៅទីនោះ៕